ການລົງປະຊາມະຕິ ໃນພາກໃຕ້ຊູດານ
ມີທ່າທາງວ່າ ຈະມີປະເທດໃໝ່ ໂຜ່ໂຕຂຶ້ນມາ ຈາກການລົງປະຊາມະຕິ ໃນພາກໃຕ້ຊູດານ
ເປັນທີ່ຄາດກັນຢ່າງກວ້າງຂວາງວ່າຈະມີປະເທດໃໝ່ປາກົດ ໂຕຂຶ້ນໃນທະວີບອາຟຣິກາລຸນຫຼັງການລົງປະຊາມະຕິກ່ຽວ ກັບຄວາມເປັນເອກກະລາດໃນພາກໃຕ້ຊູດານ ຊຶ່ງຈະເລີ້ມ ຂຶ້ນໃນມື້ວັນອາທິດນີ້ ການລົງຄະແນນສຽງເປັນເວລາ 2 ອາທິດຈະໃຫ້ໂອກາດ ແກ່ບັນດາຜູ້ມີສິດປ່ອນບັດ ຊາວຊູດານ ມີທາງເລືອກລະ ຫວ່າງການສືບຕໍ່ເປັນປະເທດນຶ່ງດຽວກັບຊູດານຫຼືແຍກໂຕ ອອກເປັນເອກກະລາດ ການລົງປະຊາມະຕິດັ່ງກ່າວໄດ້ມີການໃຫ້ຄຳໝັ້ນສັນຍາໄວ້ຢູ່ໃນຂໍ້ຕົກລົງສັນຕິ ພາບປີ 2005 ທີ່ເຮັດໃຫ້ສົງຄາມກາງເມືອງໃນຊູດານລະຫວ່າງພວກທີ່ນັບຖືສາສະໜາອິສລາມທີ່ເປັນຄົນກຸ່ມ ໃຫຍ່ ໃນພາກເໜືອຂອງປະເທດ ແລະພວກທີ່ນັບຖືສາສະໜາຄຣິສຕ໌ແລະຖືຜີໃນພາກໃຕ້ນັ້ນ ສິ້ນສຸດລົງ ສະພາຄວາມໝັ້ນຄົງຂອງອົງການສະຫະປະຊາຊາດໄດ້ສະແດງຄວາມວິຕົກກັງວົນເປັນທີ່ສຸດ ຕໍ່ການທີ່ບໍ່ສາມາດບັນລຸຂໍ້ຕົກລົງ ກ່ຽວກັບອະນາຄົດຂອງເຂດຜະລິດນໍ້າມັນ Abyei ມີກຳ ນົດວ່າເຂດ Abyei ຈະຈັດໃຫ້ມີການລົງປະຊາມະຕິຕ່າງຫາກໃນມື້ວັນອາທິດນີ້ ເພື່ອຕັດສິນ ໃຈວ່າຈະຮວມຢູ່ກັບພາກເໜືອຫຼືພາກໃຕ້ຂອງຊູດານ ແຕ່ການລົງປະຊາມະຕິດັ່ງກ່າວໄດ້ຖືກ ເລື່ອນເວລາຍ້ອນມີການຖົກຖຽງກ່ຽວກັບວ່າບຸກຄົນໃດມີສິດທີ່ຈະລົງຄະແນນສຽງໄດ້